Source: https://www.findinfo.si/medijsko-sredisce/dnevne-novice/230142
Timestamp: 2020-01-20 15:20:44+00:00

Document:
FinD-INFO - Evropsko sodišče za človekove pravice v sporu med AVK in Pro Plusom pritrdilo slednjemu
Evropsko sodišče za človekove pravice v sporu med AVK in Pro Plusom pritrdilo slednjemu 23.10.2018 17:41 Strasbourg, 23. oktobra (STA) - Evropsko sodišče za človekove pravice (ESČP) je danes razsodilo v več let starem sporu med podjetjem Pro Plus in Slovenijo oz. Agencijo za varstvo konkurence. Zaradi kršitve pravice do poštenega sojenja mora država podjetju plačati 52.500 evrov odškodnine in pokriti za 10.000 evrov stroškov, so danes sporočili s sodišča s sedežem v Strasbourgu.
"V družbi Produkcija Plus smo zelo zadovoljni z današnjo sodbo Evropskega sodišča za človekove pravice, ki je razsodilo, da so nam bile v postopku Agencije za varstvo konkurence RS pred leti oz. sodnega nadzora nad ravnanjem agencije kršene temeljne pravice do poštenega postopka. Pro Plus si bo še naprej prizadeval za transparentno in odgovorno poslovanje, skladno z zakonodajo in dobro poslovno prakso," so za STA sporočili iz omenjenega podjetja.
Na AVK pa so spomnili, da Slovenija v postopku ugotavljanja kršitve zlorabe prevladujočega položaja, ki jo je agencija ugotovila aprila 2013 in jo je potrdilo vrhovno sodišče, ni kršila človekovih pravic podjetju Produkcija Plus. Pro Plus je tako v obdobju od 1. januarja 2003 do 24. aprila 2013 zlorabljalo prevladujoč položaj na trgu televizijskega oglaševanja na ozemlju Slovenije, so poudarili.
V zvezi s postopkom izreka denarne kazni zaradi oviranja pooblaščenih oseb agencije pri opravljanju preiskave v podjetju Pro Plus pa so zapisali, da ESČP o utemeljenosti odločitve o denarni kazni ni odločalo, temveč je zgolj ugotovilo kršitev pravice do poštenega sojena in pritožniku zaradi navedene kršitve dosodilo odškodnino v višini polovice izrečene denarne kazni.
Na vrhovnem sodišču so podrobnejša pojasnila obljubili za sredo.
"Škandalozno je, da vrhovno in upravno sodišče še vedno ne izvajata obravnav. Zaupanje v sodstvo bo nastopilo šele, ko bo vrhovno sodišče spoštovalo evropsko konvencijo o človekovih pravicah," je današnjo odločitev ESČP komentiral pravni strokovnjak Jurij Toplak.
"Pravica do javne obravnave in pravica do zaslišanja prič sta že stoletja temeljni ustavni pravici, kar je pred 16 leti ponovilo tudi ESČP. ESČP je že večkrat ugotovilo, da upravno in vrhovno sodišče kršita to pravico, nazadnje marca letos v zadevi Mirovni inštitut proti Sloveniji, a sodišči kar nadaljujeta," je nadaljeval.
Ti sodniki po Toplakovi oceni kršijo pravice "zavestno, saj je neverjetno, da osnov prava ne bi poznali". Istočasno se čudijo, da evropske raziskave za Slovenijo kažejo nizko zaupanje ljudi v sodstvo. "A vrhovnemu sodišču bomo lahko zaupali šele, ko bo spoštovalo evropsko konvencijo o človekovih pravicah," je še dodal.

References: sodišče 
 sodišče 
 sodišče 
 sodišče 
 sodišče 
 sodišče